ส่วนที่ 1

ข้อมูลสรุป (Executive Summary)

ลักษณะการดำเนินธุรกิจ

บริษัท แอดวานซ์ อินโฟร์ เซอร์วิส จำกัด (มหาชน) (“บริษัท” หรือ “ADVANC”)
เป็นบริษัทจดทะเบียนในตลาดหลักทรัพย์แห่งประเทศไทยตั้งแต่วันที่ 5 พฤศจิกายน 2534
ประกอบธุรกิจให้บริการโทรศัพท์เคลื่อนที่ในย่านความถี่ 900 MHz ในระบบดิจิตอล GSM Advance
(Global System for Mobile Communication) (เดิมให้บริการในระบบ อนาลอก NMT:
Nordic Mobile Telephone หรือ Cellular 900 ด้วย แต่ในปี 2546 ได้หยุดให้บริการ
โดยโอนผู้ใช้บริการในระบบ Cellular 900 ทั้งหมดไปใช้บริการในระบบดิจิตอล GSM
ซึ่งเป็นระบบใหม่ที่เข้ามาแทน) และให้บริการข้ามแดนอัตโนมัติ (Automatic International
Roaming) ซึ่งปัจจุบันสามารถนำไปใช้ได้ในกว่า 99 ประเทศทั่วโลก นอกจากนั้น
บริษัทยังมีบริการโทรศัพท์เคลื่อนที่แบบชำระค่าบริการล่วงหน้า (Prepaid) ภายใต้ชื่อ
“1-2-Call!” และมีบริษัทย่อย คือ บริษัท ดิจิตอล โฟน จำกัด (ดีพีซี)
ซึ่งให้บริการโทรศัพท์เคลื่อนที่ในย่านความถี่ 1800 MHz ในระบบดิจิตอล GSM 1800

ณ วันที่ 31 ธันวาคม 2548 บริษัทมีส่วนแบ่งตลาดในสัดส่วนประมาณร้อยละ 54
ของตลาดโทรศัพท์เคลื่อนที่ในประเทศไทย

ปัจจุบันนอกจากการให้บริการเครือข่ายโทรศัพท์เคลื่อนที่แล้ว
บริษัทยังมีการลงทุนในกิจการที่เกี่ยวกับโทรคมนาคมด้านอื่นๆ ในบริษัทย่อย ดังนี้

1.  บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)
    ให้บริการเครือข่ายสื่อสารข้อมูลทางคอมพิวเตอร์ผ่านสายโทรศัพท์ครอบคลุมทั่วประเทศ

2.  บริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส)
    ให้บริการเครือข่ายสื่อสารข้อมูลทางคอมพิวเตอร์ผ่านสายโทรศัพท์เฉพาะลูกค้าเดิม

3.  บริษัท ดิจิตอล โฟน จำกัด (ดีพีซี) ให้บริการเครือข่ายโทรศัพท์เคลื่อนที่ระบบดิจิตอล GSM
    1800 รวมถึงนำเข้าและจัดจำหน่ายโทรศัพท์เคลื่อนที่ตลอดจนอุปกรณ์ เช่น ชุด SIM Card
    และบัตรเติมเงิน

4.  บริษัท แอดวานซ์ คอนแท็ค เซ็นเตอร์ จำกัด (เอซีซี) ให้บริการศูนย์บริการข้อมูลทางโทรศัพท์
    (Call Center)

5.  บริษัท ดาต้า ลายไทย จำกัด (ดีแอลที) ให้บริการเครือข่ายอินเตอร์เนตในเชิงพาณิชย์
    (ISP) โดยได้รับสิทธิ์ในการให้บริการจาก กสท (ปัจจุบันแปรรูปเป็น บริษัท กสท
    โทรคมนาคม จำกัด (มหาชน))

6.  บริษัท แอดวานซ์ เอ็มเปย์ จำกัด (เอเอ็มพี)
    ให้บริการชำระสินค้าและบริการผ่านโทรศัพท์เคลื่อนที่

7.  บริษัท แอดวานซ์ เมจิคการ์ด จำกัด (เอเอ็มซี) ให้บริการจัดจำหน่ายบัตรเงินสด

8.  บริษัท เอไอเอส ไวร์เลส คอมมิวนิเคชั่น เน็ทเวอร์ค จำกัด (เอซีเอ็น) บริษัท เอไอเอส
    ไวร์ เน็ทเวอร์ค จำกัด (เอดับบลิวเอ็น) และบริษัท เอไอเอส อินเตอร์เนชั่นแนล
    เน็ทเวอร์ค จำกัด (เอไอเอ็น) ปัจจุบันยังมิได้เริ่มดำเนินการ
    ซึ่งอยู่ระหว่างขอใบอนุญาตในการประกอบธุรกิจให้บริการโทรศัพท์เคลื่อนที่ระบบ 3G
    โทรศัพท์พื้นฐาน และธุรกิจโทรศัพท์ทางไกลระหว่างประเทศ

ปัจจัยความเสี่ยง

บริษัทมีปัจจัยความเสี่ยงที่สำคัญ ได้แก่ ความเสี่ยงที่เกี่ยวข้องกับการตลาดและการแข่งขัน
ความเสี่ยงทางด้านการลงทุนในเทคโนโลยี 2G และ 3G
ความเสี่ยงทางด้านการบริหารทรัพยากรบุคคล และความเสี่ยงทางด้านกฎหมาย ข้อบังคับ
และนโยบาย ตลอดจนความเสี่ยงทางด้านสถานการณ์ทางภาคใต้ โดยรายละเอียดแสดงในหัวข้อ 1
“ปัจจัยความเสี่ยง”

ฐานะการเงินและผลการดำเนินงาน

สำหรับปี 2548 บริษัทมีรายได้รวมจำนวน 92,517 ล้านบาท ลดลงจาก 96,437 ล้านบาท ในปี
2547 คิดเป็นจำนวน 3,920 ล้านบาท หรือลดลงร้อยละ 4.1 และมีผลกำไรสุทธิจำนวน 18,909
ล้านบาท ในปี 2548 ลดลงจาก 20,258 ล้านบาท ในปี 2547 คิดเป็นจำนวน 1,349 ล้านบาท
หรือลดลงร้อยละ 6.7 โดยกลุ่มบริษัทมีสินทรัพย์รวม ณ สิ้นปี 2548 จำนวน 119,014 ล้านบาท
ลดลง 2,154 ล้านบาท หรือร้อยละ 1.8 เมี่อเทียบกับสิ้นปี 2547 ซึ่งมีจำนวน 121,168 ล้านบาท
โดยรายละเอียดแสดงในหัวข้อ 12 “ฐานะการเงินและผลการดำเนินงาน”

เหตุการณ์สำคัญที่เกิดขึ้น

เมื่อวันที่ 23 มกราคม 2549 กลุ่มผู้ถือหุ้นรายใหญ่ของบริษัท ชิน คอร์ปอเรชั่น จำกัด (มหาชน)
(“SHIN”) ได้ขายหุ้น SHIN ให้แก่บริษัท ซีดาร์ โฮลดิ้งส์ จำกัด (“Cedar”) และบริษัท แอสเพน
โฮลดิ้งส์ จำกัด (“Aspen”) ดังนั้น ในฐานะ SHIN เป็นผู้ถือหุ้นใหญ่ของบริษัท
ซึ่งถือหุ้นอยู่คิดเป็นร้อยละ 42.82 ของทุนชำระแล้วของบริษัท ส่งผลให้ Cedar และ Aspen
จะเข้าถือหลักทรัพย์ของบริษัทเพื่อครอบงำกิจการโดยสมัครใจ (Voluntary Tender Offer)
ในราคา 72.31 บาทต่อหุ้น

อย่างไรก็ตาม ในการเข้าถือหลักทรัพย์เพื่อครอบงำกิจการโดยสมัครใจ (Voluntary Tender
Offer) ของ Cedar และ Aspen นั้น Cedar และ Aspen
จะยังคงดำรงสถานะของการเป็นบริษัทจดทะเบียนในตลาดหลักทรัพย์ของบริษัทในรอบระยะเวลา 12
เดือน นับแต่สิ้นสุดระยะเวลาการทำคำเสนอซื้อ
เว้นแต่บริษัทจะไม่สามารถดำรงสถานะให้เป็นไปตามที่กำหนดของตลาดหลักทรัพย์แห่งประเทศไทยหรือคณะกรรมการบริษัทเห็นสมควรที่จะเสนอให้เพิกถอนหุ้นสามัญจากการเป็นบริษัทจดทะเบียนในตลาดหลักทรัพย์

นอกจากนี้ ที่ประชุมคณะกรรมการบริษัทของ SHIN ครั้งที่ 1/2549 เมื่อวันที่ 23 มกราคม 2549
กรณี SHIN จะไม่ขายหุ้นสามัญของบริษัทที่ SHIN ถืออยู่ทั้งจำนวน เนื่องจาก
คณะกรรมการบริษัทของ SHIN
พิจารณาแล้วมีความเห็นว่าธุรกิจของบริษัทเป็นธุรกิจที่ก่อให้เกิดรายได้หลักของบริษัทและประกอบกับการที่บริษัทมีผลประกอบการที่ดีมาโดยตลอด